‘เออร์บานา’ร่วง ศก.การเมืองรุม ราคาประเมินลด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กองทุนอสังหาฯ เออร์บานาราคาประเมินทรุดฮวบ ฉุดปี 2553 ขาดทุน 84 ล้านบาท พลิกจากกำไร 46 ล้าน
นายชินวัตร สำราญอยู่ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) นครหลวงไทย เปิดเผยว่า กองทุนรวมสิทธิการเช่าอสังหาริมทรัพย์เออร์บานา (URBNPF) มีผลการดำเนินงานงวดปี 2553 ขาดทุนสุทธิ 84.71 ล้านบาท ขาดทุนต่อหน่วย 1.18 บาท เทียบปี 2552 กำไรสุทธิ 46.33 ล้านบาท กำไรต่อหน่วย 0.64 บาท
อย่างไรก็ตาม กองทุนมีกำไรจากการดำเนินงานปี 2553 จำนวน 62.29 ล้านบาท ลดลง 2.04 ล้านบาท จากปี 2552 มีกำไร 64.33 ล้านบาท
กองทุนมีผลขาดทุนที่ยังไม่เกิดขึ้นจริง ซึ่งส่วนใหญ่เกิดจากการประเมินราคาสิทธิการเช่าอสังหาริมทรัพย์ที่ปรับปรุงให้เป็นไปตามเงื่อนไขในสัญญาจัดหาผลประโยชน์ของกองทุนรวมในปี 2553 จำนวน 147 ล้านบาท เพิ่มขึ้น 716.67% จากปี 2552 ขาดทุน 18 ล้านบาท 
การลดลงของราคาประเมินมาจากการคาดการณ์ว่าตลาดเซอร์วิสอพาร์ตเมนต์จะได้รับผลกระทบจากเศรษฐกิจ ชะลอตัว วิกฤตทางการเงิน ความไม่แน่นอนทางการเมือง รวมถึงการแข่งขันในตลาดที่สูงขึ้น ทำให้ผู้ประเมินราคาได้ปรับสมมติฐานที่ใช้ในการประเมินราคาทรัพย์สินให้สอดคล้องสถานการณ์
บลจ.ทหารไทย ผู้จัดการกองทุนรวมอสังหาริมทรัพย์ลักซ์ชัวรี่ (LUXF) แจ้งว่า ณ วันที่ 14 ก.พ. 2554 บริษัท โรงแรมป่าเกาะ ในฐานะผู้รับประกันรายได้ขั้นต่ำของกองทุนรวมและเป็นผู้ถือหุ้นใหญ่บริษัท อี เอช วาย ซึ่งเป็นผู้เช่าทรัพย์สินของ LUXF ยังไม่ได้นำเงิน 1.24 ล้านบาท เข้าบัญชีหลักประกัน ทำให้ยอดผิดนัดเติมเงินหลักประกันเพิ่มเป็น 53.38 ล้านบาท
ทั้งนี้ บริษัทจัดการได้ทำจดหมายติดตามให้ป่าเกาะปฎิบัติตามสัญญาตกลงกระทำการ และจะได้ดำเนินการตามขั้นตอนต่างๆ ทางกฎหมายที่เกี่ยวข้องต่อไป